Ventersdorp-inwoners betoog oor elektrisiteitBande word buite die munisipale kantoor in Ventersdorp gebrand (28 Augustus 2017). Foto: Molaole Montsho/ANA Elektrisiteitstoevoer in Ventersdorp in Noordwes is onvoorwaardelik herstel nadat inwoners Maandag na die munisipale kantore opgeruk en geëis het dat die munisipaliteit aandag gee aan die kwessie van die omstrede tariefstelsel. Calvin Johnson, lid van die munisipale raad (LMR), het inwoners verseker dat elektrisiteitstoevoer na die dorp onmiddellik herstel sal word en dat die munisipaliteit met ŉ konsultasieproses met die gemeenskap sal begin. Betogende inwoners van Ventersdorp het munisipale kantore tot stilstand gedwing deur onder meer buitebande voor die munisipale gebou aan die brand te steek. Boere, wat glo buitebande aan betogers voorsien het, het gedreig om alle toegangspunte na die dorp met vragmotors en trekkers af te sper indien daar nie ŉ oplossing vir die krisis bewerkstellig word nie. Naledi Rampa, ŉ gemeenskapsleier, meen die munisipaliteit het nagelaat om ŉ rekeningstelsel op te los waar verbruikers slegs 5% van die elektrisiteit waarvoor hul betaal het, ontvang terwyl die munisipaliteit glo 95% van die geld gebruik om hul skuld te delg. “Vir die oomblik sal die elektrisiteit toegeken word sonder enige voorwaardes. Wanneer jy R100 se elektrisiteit aankoop moet jy R100 se elektrisiteit ontvang. Die 95:5- of 70:30- of 50:50-rantsoen sal bespreek word tydens die konsultasieproses,” het Johnson gesê. Rampa het vroeër gesê die 95:5-beleid het daarop neergekom dat inwoners R2 000 se elektrisiteit moes koop om R100 se elektrisiteit te ontvang. Dié beleid is na bewering op Ventersdorp se inwoners toegepas ná die samesmelting van die Ventersdorp- en Tlokwe-munisipaliteit (Potchefstroom). Luidens berigte is dit ŉ beleid wat in Potchefstroom toegepas is. Verheugde inwoners het vreedsaam uitmekaar gegaan nadat die aankondiging gemaak is. Bande word afgelaai buite die munisipale kantoor in Ventersdorp (28 Augustus 2017). Foto: Molaole Montsho/ANA Boere en sakelui het selfs hul werkers saamgebring na die betoging. “Ons het mense wat in koue water moet bad omdat daar nie elektrisiteit is nie. Daar is mense wat hul chroniese medikasie in yskaste moet bêre, maar wat dit nie kan doen nie. Ons maak hierdie kantore toe totdat die probleem opgelos is,” het Rampa gesê. Volgens Rampa het dienslewering in die dorp ineengestort sedert die twee munisipaliteite saamgesmelt het. Betogers het vroeër die dag buitebande aan die brand gesteek en teen-apartheidsliedere voor die administrasiegebou van die munisipaliteit gesing. Munisipale werkers is gewaarsku om die gebou te verlaat. Ernst Henning, ŉ plaaslike sakeman, het gesê die arm mense in Ventersdorp word die meeste deur die elektrisiteitskwessie geraak. “Daar is geen dienslewering in Ventersdorp nie. Ongeag of jy betaal of nie, hulle sny die krag af,” het hy gesê. Plaaslike boere het gesê hulle word ewe nadelig geraak deur die betalingsbeleid. Petrie Geldenhuys, ŉ boer van die omgewing, het gesê boere word gefaktureer vir vullis- en rioolverwyderingsdienste wat nooit deur die munisipaliteit verskaf is nie. “Ons kom hierheen in goeie trou om vorms in te vul, maar dit word in bokse gegooi en word nooit geprosesseer nie.”